कागजी नोटमा ब्रेललिपिमा अंक राखियोस् : सांसद राई
नेपाली रुपैयाँमा अंकहरू ब्रेललिपिमा पनि लेख्नुपर्ने सांसद कालुराम राईले माग गरेका छन् । दृष्टि अपांगता भएका व्यक्तिहरूलाई पनि नोट पहिचान गर्नका लागि सहज बनाउनका लागि नेपाली नोटमा ब्रेललिपिमा कतिको नोट हो भन्ने अंकमा उल्लेख गर्नुपर्ने कुरा सांसद राईले राखेका हुन् । 
काठमाडौँ — नेपाली रुपैयाँमा अंकहरू ब्रेललिपिमा पनि लेख्नुपर्ने सांसद कालुराम राईले माग गरेका छन् । दृष्टि अपांगता भएका व्यक्तिहरूलाई पनि नोट पहिचान गर्नका लागि सहज बनाउनका लागि नेपाली नोटमा ब्रेललिपिमा कतिको नोट हो भन्ने अंकमा उल्लेख गर्नुपर्ने कुरा सांसद राईले राखेका हुन् । प्रतिनिधिसभाको शिक्षा, स्वास्थ्य तथा सूचना प्रविधि समितिको बिहीबारको बैठकमा एमाले सांसद राईले सुरक्षण मुद्रण विधेयक, २०८० माथि आफ्ना धारणा राख्ने क्रममा नोटमा ब्रेललिपिमा पनि कति रुपैयाँको हो भन्ने कुरा उल्लेख गर्नुपर्ने बताएका हुन् । नेपालमा सुरक्षण मुद्रण छापाखानाले नेपाली नोट, पासपोर्टलगायतका सामग्री छाप्ने भनिएको बताउँदै सांसद राईले थपे, 'सेक्युरिटी प्रिन्टिङ प्रेसले नोट पनि छाप्ने भएकाले त्यसमा कतिको नोट हो भन्ने ब्रेललिपिमा उल्लेख गर्नुपर्छ ।'नेपालमा २ दशमलव २ प्रतिशत अपांगता भएका व्यक्तिहरू रहेको र त्यसमध्ये दृष्टि र श्रवण अपांगता भएकाहरूको संख्या ठूलो रहेको भन्दै उनीहरूलाई सहज होस् भनेर नोटमा ब्रेललिपिमा अंक लेख्नुपर्ने कानुनी व्यवस्थाको माग सांसद राईले गरेका हुन् ।